b'\n_START_ARTICLE_\nGaleria Oamenilor de Seam\xc4\x83 din F\xc4\x83lticeni\n_START_SECTION_\nIstoric\n_START_PARAGRAPH_\n\xc3\x8en a doua jum\xc4\x83tate a secolului al XX-lea a ap\xc4\x83rut la F\xc4\x83lticeni ideea \xc3\xaenfiin\xc8\x9b\xc4\x83rii unui muzeu care s\xc4\x83 eviden\xc8\x9bieze ceea ce a \xc3\xaensemnat acest ora\xc8\x99 pentru cultura rom\xc3\xa2neasc\xc4\x83, prin num\xc4\x83rul ridicat de personalit\xc4\x83\xc8\x9bi care s-au n\xc4\x83scut, s-au format ori au creat aici. Astfel, sub directa \xc3\xaendrumare a cronicarului Eugen Dimitriu, la data de 16 iunie 1972 este inaugurat\xc4\x83 Galeria Oamenilor de Seam\xc4\x83, institu\xc8\x9bie muzeal\xc4\x83 cu titulatur\xc4\x83 original\xc4\x83 \xc8\x99i unic\xc4\x83 \xc3\xaen Rom\xc3\xa2nia._NEWLINE_Spa\xc8\x9biul care ad\xc4\x83poste\xc8\x99te muzeul a fost asigurat de casa donat\xc4\x83 de scriitorii f\xc4\x83lticeneni Horia Lovinescu (1917-1983) \xc8\x99i Vasile Lovinescu (1905-1984), cunoscute personalit\xc4\x83\xc8\x9bi ale culturii rom\xc3\xa2ne\xc8\x99ti. Casa dateaz\xc4\x83 din anul 1850, fiind considerat\xc4\x83 monument istoric. A fost reabilitat\xc4\x83 cu fonduri de la bugetul local, lucr\xc4\x83rile fiind terminate la \xc3\xaenceputul anului 2012. \xc3\x8en imediata vecin\xc4\x83tate se afl\xc4\x83 o alt\xc4\x83 cl\xc4\x83dire cu valoare de monument istoric, Casa lui Eugen Lovinescu, care dateaz\xc4\x83 din acela\xc8\x99i an._NEWLINE_Fondul memorialistic al muzeului s-a \xc3\xaembog\xc4\x83\xc8\x9bit treptat, Galeria Oamenilor de Seam\xc4\x83 devenind \xc3\xaen timp o fresc\xc4\x83 a vie\xc8\x9bii \xc8\x99i crea\xc8\x9biei unor personalit\xc4\x83\xc8\x9bi ale culturii, artei \xc8\x99i \xc8\x99tiin\xc8\x9bei rom\xc3\xa2ne\xc8\x99ti.\n_START_SECTION_\nAutori \xc8\x99i exponate\n_START_PARAGRAPH_\nColec\xc8\x9bia Galeriei Oamenilor de Seam\xc4\x83 cuprinde o serie de documente \xc8\x99i exponate diverse, prin care \xc3\xaenf\xc4\x83\xc8\x9bi\xc8\x99eaz\xc4\x83 fragmente din via\xc8\x9ba \xc8\x99i activitatea a peste 50 de personalit\xc4\x83\xc8\x9bi, oameni de cultur\xc4\x83 ilu\xc8\x99tri, originari din F\xc4\x83lticeni \xc8\x99i din \xc3\xaemprejurimi, care au tr\xc4\x83it o parte a vie\xc8\x9bii ori au creat \xc3\xaen acest ora\xc8\x99: scriitorii Nicu Gane, Ion Creang\xc4\x83, Nicolae Beldiceanu, Mihail Sadoveanu, Horia Lovinescu, Sofia Cocea, Ion Dragoslav, Anton Holban, Nicolae Labi\xc8\x99, Ion B\xc4\x83ie\xc8\x99u, Vasile Savel, Aurel George Stino, Nicolae Jianu, Mihail \xc8\x98erban, criticii \xc8\x99i istoricii literari Eugen Lovinescu, Vasile Lovinescu, Monica Lovinescu, folclori\xc8\x99tii Arthur Gorovei, Mihai Lupescu, Alexandru Vasiliu T\xc4\x83t\xc4\x83ru\xc8\x99i, actorii Matei Millo, Grigore Vasiliu-Birlic, Jules Cazaban, pictorii Aurel B\xc4\x83e\xc8\x99u, \xc8\x98tefan \xc8\x98old\xc4\x83nescu, Dimitrie H\xc3\xaerlescu, oamenii de \xc8\x99tiin\xc8\x9b\xc4\x83 Dimitrie Leonida, Nicolae Grigora\xc8\x99 \xc8\x99i mul\xc8\x9bi al\xc8\x9bii._NEWLINE_Muzeul este constituit din patru \xc3\xaenc\xc4\x83peri \xc3\xaen care sunt expuse c\xc4\x83r\xc8\x9bi, manuscrise, fotografii, tablouri, scrisori, busturi, documente \xc8\x99i alte exponate cu valoare cultural\xc4\x83 \xc8\x99i istoric\xc4\x83. De asemenea, muzeul g\xc4\x83zduie\xc8\x99te \xc8\x99i Centrul cultural rom\xc3\xa2no-american, finan\xc8\x9bat de prof. univ. dr. Eliot Sorel, cet\xc4\x83\xc8\x9bean american n\xc4\x83scut \xc3\xaen F\xc4\x83lticeni.'